Erbore eddele vnnde gestrenge holde gunstighe here vnnde gude frunt, juwen gestrengeheiden gutliken irkennen geuen wo am dage sancti Dyonisij edder Victoris eyn schip, mit gude van der stad Nerwe segelende, gekomen is vmme to Reuall to wesende. Aldus is Mathias van Louen myt synen gewanten gekomen vnde hefft dem schippere schip vnde gudt affhendich gemaket vnde gerouet sunder ienigerleye tosage offte ansproke, de he warliken nabringen kan off mach, in eyn groet vorderff des vnschuldigen kopmans, vnde fort dat sulue schip gesegelt yn dat gebede vnde herschop to Wyborch so wy vnderrichtet syn &c. Erbore eddele gunstige here vnde frunt, syn der haluen vnnse andechtige, fruntlike bede, juwe gestrengeheyde dorch des rechtuerdicheit willen deme schippere syn schip vnde dem vnschuldigen kopmanne, hir vnde vaste in andere stede to husz horende, dorch juwer gestrengeheit gunst vnde hulpe willen weddervmme laten volgen, gelyk wy by juwen gestrengeheyden nicht mysshapen, wente wy alduslange vnde ok van oldinges by seligen her Erik Axelsszen vnde ok by des gestrengen heren ritters Sten Sture, vorstender des rikes to Sweden, tyden ny erdenken, se de yennen in ere beschermynghe vnde geleyde genamen hebben, de vns offte dem vnsculdigen kopmanne sunder recht dat ere genamen vnde gerouet hebben. Vorhapen genszliken by juwen ghestrengeheyden, se id ok so holdende werden so wy to juwen gestrengeheyden des eyn gansz vorhapent hebben &c. Vormenende de sulue Mathias myt sinen gewanten wes rechtes to vns offte ton vnsen to hebbende, dar willen wy vnde de vnsen alle tydt vor to rechte stan, dar vns dat borlyck is, vnde vorhapen der wegen juwe gestrengeheyde de vnsen offte den vnschuldigen kopman so yammerliken sunder orsake, de men thor warheit nabringen moge, nicht berouen willen laten offte sodane mysdeders in juwer gestrengeheit herschoppinge bescherme nicht nemen willen; vordenen vmme de sulue juwe erbore eddelcheyde vnde der juwen yme geliken off groteren [etc.].